Тэлекам Сэрбіі

**«Тэлекам Сэрбіі»** — дзяржаўнае прадпрыемства сувязі Сэрбіі, заснаванае ў траўні 1997 году.

На 2025 год налічваў 11 млн карыстальнікаў паслугаў сувязі і меў гадавы даход у 1,3 млрд эўра. Аказваў паслугі ў 6 краінах Эўропы — Аўстрыі, Босьніі і Герцагавіне, Паўночнай Македоніі, Сэрбіі, Чарнагорыі і Швайцарыі. У 2020 годзе стаў найбольшым пастаўніком шыракапалоснага Сеціва з доляй 53 % у Сэрбіі. Меў найбуйнейшую сетку фіксаванай тэлефаніі з доляй 77 % у Сэрбіі. Таксама быў найбольшым пастаўніком сотавай сувязі ў краіне з доляй 37 %. Ад 2012 году належаў ураду Сэрбіі на 58 %. На ўласныя паі прыпадала 20 %. Яшчэ 15 % паёў належала фізычным асобам, а 7 % — былым і дзейным супрацоўнікам прадпрыемства. Выканаўчая рада «Тэлекаму Сэрбіі» складалася зь 7 кіраўнікоў, зь якіх Назіральная рада абірала генэральнага дырэктара.

Прадстаўніцтва ў Брусэлі (Бэльгія) выкарыстоўвалі для вядзеньня справаў у краінах Эўразьвязу празь міжнароднае некамэрцыйнае аб'яднаньне «Злучаем Эўропу», у якім бралі ўдзел ад 2019 году. Ад 1998 году «Тэлекам Сэрбіі» быў сябрам Аб'яднаньня глябальнай сыстэмы мабільнай сувязі (АГСМ; Ангельшчына). У 2014 годзе стаў сябрам Інстытуту інжынэраў электратэхнікі і электронікі (ІІЭЭ; ЗША) і Форуму Інтэрнэту рэчаў (ФІР; Швайцарыя). Холдынг «Тэлекам Сэрбіі» налічваў каля 5000 супрацоўнікаў у 5 замежных краінах. Праз дачыннае прадпрыемства «Арэна Каналы» валодаў выключным правам у 6 краінах на продаж тэлевізійнага паказу гульняў такіх спартовых лігаў Эўропы і Паўночнай Амэрыкі, як Зьвяз эўрапейскіх футбольных асацыяцыяў, Нацыянальная баскетбольная асацыяцыя і Нацыянальная футбольная ліга.

## Будова
На 2025 год холдынг «Тэлекам Сэрбіі» ўлучаў 8 пастаўнікоў сувязі ў 7 краінах Эўропы.
* *«Тэлекам Сэрбіі»*. Налічваў 4 млн абанэнтаў сотавай сувязі, 1 млн абанэнтаў інтэрнэт-тэлебачаньня і 10 314 супрацоўнікаў.
* *«[[Сэрбскі Тэлекам]]»* (Баня Лука, Босьнія і Герцагавіна; 65 %). Налічваў 1,4 млн абанэнтаў сотавай сувязі, 260 тыс. абанэнтаў інтэрнэт-тэлебачаньня і 2218 супрацоўнікаў.
* *«Мтэл»* (Падгорыца, Чарнагорыя; 51 %). Заснаваны ў 2007 годзе. Быў вядучым прадпрыемствам сувязі ў Чарнагорыі. Налічваў 343 тыс. абанэнтаў сотавай сувязі, 101 тыс. абанэнтаў інтэрнэт-тэлебачаньня і 569 супрацоўнікаў.
* *«Мтэл [[Аўстрыя|Аўстрыі]]»*. Пастаўляў паслугі лічбавага тэлебачаньня, шыракапалоснага Сеціва і сотавай сувязі. Налічваў 41 супрацоўніка.
* *«Мтэл Доэл»* (Паўночная Македонія). Атрымаў дазвол на паслугі сувязі ў ліпені 2021 году. Налічваў 1273 абанэнты лічбавага тэлебачаньня і 67 супрацоўнікаў.
* *«Мтэл [[Швайцарыя|Швайцарыі]]»* (Жэнэва і Цюрых). Аказваў паслугі лічбавага тэлебачаньня і сотавай сувязі.
* *«Мтэл [[Нямеччына|Нямеччыны]]»*. Заснаваны ў 2021 годзе. Аказваў паслугі сувязі пераважна для сэрбскай дыяспары ў Нямеччыне.
* *«Мтэл Глябальны»* (59 %). Аказваў паслугі сувязі для сэрбскай дыяспары Амэрыкі, Аўстраліі і рэшты Эўропы.

## Мінуўшчына
У траўні 1997 году «Паштова-тэлеграфна-тэлефонная сувязь Сэрбіі» заснавала даччынае прадпрыемства «Тэлекам Сэрбіі». У 1998 годзе «Тэлекам Сэрбіі» пачаў аказваць паслугі сотавай сувязі ў якасьці 2-га пастаўніка на рынку Сэрбіі. Адначасна прадпрыемства стала сябрам Аб'яднаньня глябальнай сыстэмы мабільнай сувязі (АГСМ; Ангельшчына). У 2003 годзе «Пошта Сэрбіі» выкупіла долю «Тэлекаму Італіі». У 2006 годзе ўкаранілі сетку сотавай сувязі 3-га пакаленьня і доступ да Сеціва праз асымэтрычную лічбавую абанэнцкую лінію (АЛАЛ).

На пачатку 2007 году «Тэлекам Сэрбіі» набыў 65 % паёў «Сэрбскага Тэлекаму» (Босьнія і Герцагавіна) за 646 млн эўра ва ўраду Сэрбскай Рэспублікі. 9 ліпеня 2007 году даччынае прадпрыемства «Мтэл» стала 3-м сотавым пастаўніком у Чарнагорыі. У 2009 годзе пачалі пастаўляць інтэрнэт-тэлебачаньне. 3 лютага 2010 году набылі астатнія 49 % паёў «Мтэлу» ў «Огаляру» (Нідэрлянды). У 2010 годзе «Пошта Сэрбіі» перадала сваю ўласнасьць на «Тэлекам Сэрбіі» ўраду Сэрбіі.

У 2011 годзе паслугі сталі прадаваць наборамі. У студзені 2012 году «Арганізацыя сувязі Грэцыі» прадала сваю долю ў 20 % «Тэлекаму Сэрбіі». У 2012 годзе ўрад Сэрбіі перадаў 22 % паёў былым і дзейным супрацоўнікам прадпрыемства паводле  Закону «Аб праве на бясплатныя паі і грашовае пакрыцьцё, атрыманае грамадзянамі ў ходзе прыватызацыі». У 2014 годзе набылі 56 % паёў «Дунайскага банку», які перайменавалі ў «МТС Банк». У 2014 годзе «Тэлекам Сэрбіі» стаў сябрам Інстытуту інжынэраў электратэхнікі і электронікі (ІІЭЭ; ЗША) і Форуму Інтэрнэту рэчаў (ФІР; Швайцарыя). У красавіку 2015 году ўкаранілі сотавую сувязь 4-га пакаленьня.

У 2016 годзе фіксаваную тэлефанію пачалі пераводзіць на валаконна-аптычную сувязь. У 2017 годзе заснавалі даччынае прадпрыемства «МТС» для ўзьвядзеньня і абслугоўваньня цэнтраў апрацоўкі дадзеных. У 2020 годзе прадпрыемствы кабэльнага тэлебачаньня Сэрбіі аб'ядналі шляхам паглынаньня ў папярэднія гады ў даччынае прадпрыемства «Мая Супэрнова». У 2021 годзе пачалі прапаноўваць спадарожнікавае тэлебачаньне ў Паўночнай Македоніі.

У 2021 годзе заснавалі першы ў Сэрбіі інвэстыцыйны фонд прадпрыемства на 25 млн эўра, якія ўклалі пераважна ў паі страхавых і мэдычных прадпрыемстваў, сродкі масавай інфармацыі і распрацоўнікаў відэагульняў. У 2022 годзе заснавалі сотавага апэратара «Мтэл» у Швайцарыі. У 2022 годзе «Мтэл» пачаў аказваць паслугі рухомай сувязі ў Паўночнай Македоніі.

На 2022 год «Тэлекам Сэрбіі» налічваў у Сэрбіі 8,5 сотавых абанэнтаў, 2,37 млн абанэнтаў фіксаванай тэлефаніі, 2,14 млн абанэнтаў лічбавага тэлебачаньня і 1,8 млн абанэнтаў шырокапалоснага Сеціва. Сярод агульнага ліку 10,8 млн абанэнтаў 72 % прыпадала на Сэрбію, 20 % — на Босьнію і Герцагавіну, 6 % — на Чарнагорыю. Пры гэтым у паказах лічбавага тэлебачаньня Харватыя займала 19 %, а Славенія — 10 % продажаў. Звыш паловы агульных продажаў прадпрыемства прыпадала на паслугі сотавай сувязі. Да 2025 году праклалі 31 090 км аптычных кабэляў і 1,6 млн км оптавалакна да 1,03 млн хатніх гаспадарак. 

## Крыніцы

## Вонкавыя спасылкі
* 
* 

Катэгорыя:Сэрбскія арганізацыі
Катэгорыя:Тэлекамунікацыйныя кампаніі
Катэгорыя:Апэратары мабільнай сувязі
Катэгорыя:Эканоміка Сэрбіі
Катэгорыя:Сувязь у Эўропе
Катэгорыя:Бялград
Катэгорыя:Дзяржаўныя кампаніі
Катэгорыя:Зьявіліся ў 1997 годзе